Il-gvernijiet ta' Franza u ta' Spanja llum laħqu qbil ma' Airbus SE dwar modifika fil-kundizzjonijiet tal-Investiment għat-Tnedija li jitħallas lura, li kienu kkonċedew għall-iżvilupp tal-ajruplan A350, biex dan jiġi jirrifletti l-kundizzjonijiet tas-suq. Dan ifisser li l-Unjoni Ewropea u l-Istati Membri kkonċernati – Franza, Spanja u l-Ġermanja, magħrufa wkoll bħala l-“Istati Membri involuti fl-Airbus” – jiġu f'konformità sħiħa mad-deċiżjonijiet tal-Organizzazzjoni Dinjija tal-Kummerċ (WTO) fil-każ tal-Airbus. Dan ineħħi kwalunkwe raġuni biex l-Istati Uniti jżommu l-kontromiżuri tagħhom fuq l-esportazzjonijiet tal-UE u jservi ta' argument qawwi għal soluzzjoni malajr għat-tilwima li ilha għaddejja. Il-Kummissarju għall-Kummerċ, Phil Hogan, qal: “It-tariffi mhux ġustifikati fuq il-prodotti Ewropej mhumiex aċċettabbli u, b'riżultat tal-konformità fil-każ tal-Airbus, ninsistu li min-naħa tal-Istati Uniti dawn it-tariffi mhux ġustifikati jitneħħew minnufih. L-UE għamlet proposti speċifiċi biex jintlaħaq eżitu negozjat għat-tilwim transatlantiku dwar l-inġenji tal-ajru ċivili, li ilu għaddej ħafna, u għadha lesta taħdem mal-Istati Uniti biex ikun hemm qbil dwar eżitu ġust u bbilanċjat, kif ukoll dwar dixxiplini futuri fejn jidħlu sussidji fis-settur tal-inġenji tal-ajru.” L-UE hija impenjata bis-sħiħ għal soluzzjoni negozjata ta' din it-tilwima li ilha għaddejja, l-itwal fl-istorja tad-WTO. B'mod speċjali fiċ-ċirkostanzi ekonomiċi attwali, l-UE temmen li jkun fl-interess reċiproku tal-UE u tal-Istati Uniti li jiġu aboliti tariffi dannużi li jservu bħala piż bla bżonn fuq l-industriji u s-setturi agrikoli tagħna. Il-Kummissarju Hogan qal: “Fin-nuqqas ta' soluzzjoni, l-UE ser tkun lesta biex tagħmel użu sħiħ mid-drittijiet tagħha ta' sanzjoni. Id-WTO dalwaqt se toħroġ bid-deċiżjoni ta' arbitraġġ tagħha fil-każ parallel tal-UE kontra l-Istati Uniti dwar ċerti sussidji illegali lil Boeing, fejn il-Korp tal-Appell sab li l-Istati Uniti kienu qed jiksru l-obbligi tad-WTO.” Jekk l-Istati Uniti jagħżlu li jżommu d-dazji tagħhom fuq kemm jiswew USD 7.5 biljun f'esportazzjonijiet Ewropej jew jiddeċiedu li jżidu t-tariffi jew japplikawhom għal prodotti ġodda, l-Unjoni Ewropea se taġixxi biex teżerċita d-drittijiet ta' sanzjoni tagħha stess, abbażi tal-awtorizzazzjonijiet rilevanti tad-WTO, hekk kif il-livell ta' kontromiżuri jiġi stabbilit mid-WTO fil-każ Boeing. L-UE diġà għamlet konsultazzjoni pubblika f'April 2019 dwar lista ta' prodotti kkunsidrati għal kontromiżuri. Sfond F'Ottubru 2019, id-WTO ppermettiet li jittieħdu kontromiżuri mill-Istati Uniti kontra esportazzjonijiet Ewropej li jammontaw għal USD 7.5 biljun. Il-bażi għal din id-deċiżjoni kienet deċiżjoni tal-Korp tal-Appell tal-2018 li kienet stabbiliet li l-UE u l-Istati Membri tagħha ma kinux kompletament konformi mad-deċiżjonijiet preċedenti tad-WTO fir-rigward tal-Investiment għat-Tnedija li jitħallas lura għall-programmi tal-A350 u l-A380. Dawn it-tariffi addizzjonali kienu ġew imposti mill-Istati Uniti fit-18 ta' Ottubru 2019. L-Airbus ħadet azzjoni fir-rigward tal-miżuri l-oħra kkontestati preċedentement, u għalhekk id-deċiżjonijiet tal-lum jindirizzaw l-aħħar miżuri li fadal ikkundannati mid-WTO. Fir-rigward tal-kawża tal-UE kontra s-sussidji tal-Istati Uniti lil Boeing, il-Korp tal-Appell fis-sentenza tiegħu tal-11 ta' April 2019 ikkonferma li ma kinitx ittieħdet azzjoni xierqa min-naħa tal-Istati Uniti għal konformità mar-regoli tad-WTO dwar is-sussidji. Id-deċiżjoni tal-arbitru tad-WTO dwar il-valur ta' ritaljazzjoni possibbli tal-UE hija mistennija fil-ġimgħat li ġejjin. Għal aktar informazzjoni L-istorja tal-kawża tal-Airbus L-istorja tal-kawża ta' Boeing Lista ta' prodotti potenzjali li jistgħu jkunu fil-mira tal-UE bħala ritaljazzjoni kif ippubblikata għall-konsultazzjoni